《太守陈中书问彰教近况》
宋代·释居简

徐君旧剪茅，小小亦堪巢。野客便招隐，闲情赋解嘲。

村疏难得友，葵熟易为庖。鼓吹分蛙部，琅玕长竹梢。

瘦寻残火种，冗剔故书抄。北崦虽移檄，西湖未绝交。

贫优宁似负，推固不如敲。自审如衡石，谁能较斗筲。

曲池风力皱，缺甃藓文凹。曾枉行春旆，芳题满近郊。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。